Πρόταση κανονισμού (ΕΚ) του Συμβουλίου που αφορά κυρίως την έγκριση, για την Πορτογαλία, της χορήγησης ενισχύσεων στους παραγωγούς ζαχαρότευτλων και την κατάργηση κάθε ενίσχυσης από την περίοδο εμπορίας 2001/2002 (97/C 263/05) COM(97) 412 τελικό - 97/0222(CNS)

(Υποβλήθηκε από την Επιτροπή στις 25 Ιουλίου 1997)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως τα άρθρα 42 και 43,

την πρόταση της Επιτροπής,

τη γνώμη του Ευρωπαϊκού Κοινοβουλίου,

Εκτιμώντας:

ότι η καλλιέργεια των τεύτλων στην Πορτογαλία, η οποία είναι καινούργια, μειονεκτεί, τουλάχιστον στο στάδιο της εκκίνησης, λόγω φυσικών δυσχερειών παραγωγής 7 ότι για να προστατευτεί πρέπει να παρασχεθούν κίνητρα στους παραγωγούς τεύτλων για διεύρυνση της παραγωγής, προβλέποντας να εγκριθεί για την Πορτογαλία η χορήγηση προσωρινής και φθίνουσας ενίσχυσης προσαρμογής για χρονικό διάστημα τεσσάρων περιόδων εμπορίας από 1997/1998 έως 2000/2001 7

ότι, στην Πορτογαλία χορηγήθηκε για την ηπειρωτική περιοχή της χώρας, βασική εθνική ποσότητα 70 000 τόνων ζάχαρης για την παραγωγή ζάχαρης από ζαχαρότευτλα 7 ότι, για το σκοπό αυτό, κατασκευάστηκε πρόσφατα βιομηχανία ζάχαρης με συγχρηματοδότηση της Κοινότητας για τη μεταποίηση των ζαχαρότευτλων αυτών 7

ότι πρέπει, εξάλλου, να ορισθεί ότι από την περίοδο εμπορίας 2001/2002, οποιαδήποτε εθνική ενίσχυση που επιτρέπεται σύμφωνα με το άρθρο 46 του κανονισμού (ΕΟΚ) αριθ. 1785/81 του Συμβουλίου της 30ής Ιουνίου 1981, περί κοινής οργανώσεως αγοράς στον τομέα της ζάχαρης (1), όπως τροποποιήθηκε τελευταία από τον κανονισμό (ΕΟΚ) αριθ. 1599/96 (2), καταργείται,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Κατά τις περιόδους εμπορίας από 1997/1998 έως 2000/2001 η Πορτογαλία εξουσιοδοτείται να χορηγήσει, υπό τις προϋποθέσεις που ορίζονται στην παράγραφο 2, ενίσχυση προσαρμογής στους παραγωγούς ζαχαρότευτλων της ηπειρωτικής χώρας.

2. Η χορήγηση της ενίσχυσης που αναφέρεται στην παράγραφο 1 μπορεί να πραγματοποιηθεί μόνο για την αντίστοιχη ποσότητα ζάχαρης που παράγεται εντός των ορίων των ποσοστώσεων Α και Β κάθε επιχείρησης παραγωγής ζάχαρης εγκατεστημένης στην περιοχή που αναφέρεται στην παράγραφο 1.

Για την παραγωγή που αναφέρεται στο πρώτο εδάφιο το μοναδιαίο ύψος της ενίσχυσης δεν μπορεί να υπερβεί για:

- την περίοδο εμπορίας 1997/1998: 6,21 Ecu ανά 100 χιλιόγραμμα λευκής ζάχαρης,

- την περίοδο εμπορίας 1998/1999: 4,66 Ecu ανά 100 χιλιόγραμμα λευκής ζάχαρης,

- την περίοδο εμπορίας 1999/2000: 3,11 Ecu ανά 100 χιλιόγραμμα λευκής ζάχαρης,

- την περίοδο εμπορίας 2000/2001: 1,55 Ecu ανά 100 χιλιόγραμμα λευκής ζάχαρης.

3. Η Πορτογαλία υποβάλει στην Επιτροπή τα μέτρα που λαμβάνονται για κάθε περίοδο εμπορίας για την εφαρμογή των παραγράφων 1 και 2.

Άρθρο 2

Από την περίοδο εμπορίας 2001/2002, η ενίσχυση που αναφέρεται στο άρθρο 1, καθώς επίσης και οι ενισχύσεις που αναφέρονται στο άρθρο 46 του κανονισμού (ΕΟΚ) αριθ. 1785/81, καταργούνται.

Άρθρο 3

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Το άρθρο 1 εφαρμόζεται από την 1η Ιουλίου 1997.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

(1) ΕΕ αριθ. L 177 της 1. 7. 1981, σ. 4.

(2) ΕΕ αριθ. L 206 της 16. 8. 1996, σ. 43.